Tuupovaaran terveysasemalle murtautuneet sotkivat ja rikkoivat paikkoja niin pahasti, että terveysasema voidaan avata vasta keskiviikkona.

Tuhon huomasivat kotihoidon työntekijät, jotka saapuivat terveysasemalle sunnuntaina aamulla noin kello 9.15 palattuaan kierrokselta. Lauantaina illalla kaikki oli kunnossa, kun viimeiset kotihoidontyöntekijät lähtivät töistä.

Terveysaseman vastaanotto on avoin maanantaista perjantaihin. Viikonloppuisin paikalla on vain kotihoidon työntekijöitä. Terveysaseman vuodeosasto ja palveluasuminen lakkautettiin lokakuussa 2017.

Mainos alkaa

Mainos päättyy

Siun soten turvallisuuspäällikkö Pekka Nevalainen kertoo, ettei terveysasemalla ollut valvontakameroita. Kiinteistön omistaa Joensuun kaupunki.

Terveysaseman käytävältä oli rikottu useita vastaanottohuoneiden ovia, jotka on korjattava ennen kuin potilastoiminta voi jatkua.

Ylihoitaja Johanna Ahvalo kertoo lähiesimieheltään saamansa kuvauksen perusteella, että ovia oli lyöty aivan säpäleiksi. Paikkoja oli sotkettu levittämällä hoitotarvikkeita sekä välineitä ympäriinsä.

Terveysaseman henkilökunta joutuu siivoamaan hoitotarvikkeet ja välineet lattioilta, järjestelemään ne uudestaan sekä laskemaan puutteet.

Henkilökunta arvioi, mitä tarvikkeita voidaan vielä käyttää ja mitkä päätyvät roskikseen. Jos hoitovälineissä havaitaan vaurioita, ne käytetään välinehuolloissa. Kiinteistöhuolto korjaa ovet.

Terveysasemalta varastetusta irtaimesta Nevalainen ja Ahvalo eivät tarkemmin kerro poliisitutkintaan liittyvistä syistä. He kertovat vain, että tavaraa varastettiin.

Huumaavia lääkkeitä säilytettiin siten, että varas tai varkaat eivät saaneet niitä mukaansa. Tuoreeltaan sunnuntaina todettiin, että haavanhoitolääkkeitä oli varastettu.

Poliisi teki teknisen tutkintansa terveysasemalla sunnuntaina. Ahvalo ei tiedä, miten terveysasemalle murtauduttiin. Hän kertoo kuitenkin, ettei ikkunoita rikottu.

- Työurani aikana samankaltainen murto tehtiin Kontiolahden terveysasemalle 2010-luvun alkupuoliskolla. Silloin vietiin lääkkeitä.

Terveysaseman puhelut ohjautuvat toistaiseksi automaattisesti Kiihtelysvaaran terveysasemalle, jonne osa henkilökunnasta siirtyy töihin.

Maanantaille tai tiistaille aikansa varanneisiin potilaisiin otetaan yhteyttä huomenna maanantaina. Siun sote pahoittelee, että osa varatuista ajoista joudutaan perumaan.